**TUDNIVALÓK AZ ÖNKORMÁNYZATI ADÓHATÓSÁGGAL KAPCSOLATOS PÉNZÜGYI ELSZÁMOLÁSOKHOZ**

Az adófizetés módjait és lehetőségeit az adózás rendjéről szóló 2017. évi CL. törvény 66. §-a, valamint az adóigazgatási eljárás részletszabályairól szóló 465/2017. (XII. 28.) Korm. rendelet 20-21. §-ai határozzák meg.

Főszabály, hogy a helyi adó fizetési kötelezettséget **forintban kell teljesíteni**, a költségvetési támogatást (túlfizetést) forintban kell kiutalni.

Az önkormányzati adóhatóság által nyilvántartott adót az adózónak **adónemenként**, kötelezettségenként **a megfelelő számlára kell megfizetnie**, illetve az esetleges túlfizetést is a megfelelő számláról kell visszaigényelnie. Helyi iparűzési adót a helyi iparűzési adó bankszámlára, magánszemély kommunális adóját a magánszemély kommunális adója bankszámlára, pótlékot a pótlék számlára stb. kell utalni. Az önkormányzati adóhatóság a téves átutalásokat automatikusan nem vezeti át, csak kérelemre, amelyet magánszemélyek személyes ügyfélszolgálaton vagy elektronikus úton, míg elektronikus kapcsolattartásra kötelezett egyéni vállalkozók és társas vállalkozások csak elektronikus úton tehetnek meg.

Hajdúnánáson az adók befizetését belföldi fizetési számláról történő **átutalással**, készpénz-átutalási megbízással (**csekk**en, kizárólag a pénzforgalmi számlanyitásra nem kötelezett adózók), terminál útján történő bankkártyás fizetéssel (**POS**), illetve internetes felületen bankkártyás (**EFER**) fizetéssel is teljesíthetik. Az EFER elektronikus befizetés bankkártyás befizetéssel történik, előnye, hogy gyors, megbízható, csak az adótartozással terheli az adózót**. EFER ügyintézés** egyszerűsített **folyamata**:

1. Internetes böngészőből az OHP rövidítésre való rákereséssel vagy [www.hajdunanas.hu](http://www.hajdunanas.hu) honlapján keresztül
2. Bejelentkezéssel (pl.: Ügyfélkapu, cégkapu) történő ügyintézéssel,
3. Adók, díjak, illetékek befizetése menüpont kiválasztása után,
4. Befizetések lekérését követően.

**Túlfizetések visszautalásáról** fontos tudni, hogy a pénzforgalmi elszámolásra kötelezett csak az elszámolási bankszámlájára kérheti azt vissza, 1000 forintot meghaladó tételek esetében. Túlfizetés átvezetésénél nincs ilyen megjelölt értékhatár. Egyéni vállalkozó esetében fontos kiemelni, hogy túlfizetés visszautalását tevékenységének szünetelése alatt nem kérheti.

Kérjük ügyintézéseik során vegyék figyelembe, hogy a **befizetések könyvelése** – a banki tételek könyvelésének átfutási ideje miatt - a kiegyenlítést követően kb. **8-10 nappal később történik meg**. A végrehajtási cselekmény kialakulásának elkerülése érdekében fontos a fizetési határidőre történő adó befizetése.

**Adószámla kivonat** tetszőleges alkalommal az **OHP felületen** bejelentkezéssel (Ügyfélkapu stb.) bármikor **lekérhető**.

Elektronikus kapcsolattartásra kötelezettek, illetve korábban elektronikus kapcsolattartás mellett döntő adózók csak elektronikus úton (Ügyfélkapu) kapnak félévi értesítőt, határozatokat, végzéseket, felszólító leveleket stb. (Ide tartoznak az egyéni vállalkozók nagy része, és a társas vállalkozások.)

Helyi adóügyi kérdésekben részletes tájékoztatás található Hajdúnánás honlapján, illetve további információ kérhető a Hajdúnánási Közös Önkormányzati Hivatal Közgazdasági Irodája Adóügyi Csoportjának munkatársaitól.

**Hajdúnánási Közös Önkormányzati Hivatal Adóügyi Csoportja**